Sommertid

Sommertid er en ordning som går ut på å stille alle klokker frem én time  i forhold til normaltid. Flere land har innført dette for å utnytte de lyse delene av døgnet. Med sommertid menes også den perioden av året da klokkene er stilt 60 minutter frem sammenliknet med resten av året.

Sommertid i Norge

I gjeldende forskrift om sommertid fastsettes den som normal tid for Kongeriket Norge i tiden mellom klokken 02.00 siste søndag i mars og kl. 03.00 siste søndag i oktober.
I Norge har man hatt sommertid i 1916, 1943–45 og 1959–65. Dessuten hadde man sommertid også om vinteren fra og med 11. august 1940 til og med 2. november 1942. Siden har Norge hatt sommertid hvert år siden 1980. I 1996 ble Norge og alle EU-land enige om at sommertiden starter siste søndag i mars og slutter siste søndag i oktober.
Ved sommertidens start blir klokken skrudd én time frem kl. 02.00, og ved sommertidens slutt blir tiden skrudd én time tilbake kl. 03.00. Sommertid i Norge vil si UTC+2, mens normaltid/vintertid vil si UTC+1. For å slippe forvirring for dem som reiser mellom tidssoner, skjer overgangen samtidig i alle deltagende land i Europa (0100 UTC (GMT)).

Helse

Sommertid ble innført i en tid da man visste lite om døgnrytmene til mennesket. Man regnet da med at helseeffekten helst ville være positiv med en tilleggstime med dagslys om ettermiddagen. Det er nå klart at kroppens synkronisering med soloppgangen er presis, og studier viser at de aller fleste tåler overgangen til sommertid dårlig.

EU vurderer å avskaffe sommertid

Europaparlamentet besluttet 8. februar 2018 at kommisjonen skulle vurdere å avskaffe sommertid i EU. Europakommisjonen avholdt fra 5. juli til 16. august 2018 en online-undersøkelse rettet mot EUs 500 millioner innbyggere. Det ble stilt spørsmål om innbyggerne ønsket sommertid eller ikke. Rundt 4,6 millioner svar, som representerer cirka 0,9 % av EUS 512,6 millioner innbyggere, var innkommet innen fristen. Tre millioner av svarene kom fra Tyskland, men forøvrig kom det svar fra samtlige medlemsland. Av innsenderne stemte 84 % for å fjerne sommertiden. Både Europakommisjonens leder Jean-Claude Juncker og Tysklands forbundskansler Angela Merkel talte deretter for å nedlegge sommertiden. Estland, Latvia, Litauen og Finland hadde tidligere tatt til orde for en avskaffelse av sommertidsordningen.
Den 12. september 2018 besluttet kommisjonen å avskaffe sommertid i EU i oktober 2019. Parlamentet og ministerrådet skal godkjenne det. Enkelte land skal ifølge forslaget i mars 2019 beslutte om deres permanente tid skal være deres vintertid eller deres sommertid. Det har vært protester mot hastverket med gjennomføringen. Hvis parlamentet endrer forslaget må ministerrådet beslutte om det. Ifølge nettundersøkelser i enkelte land vil Danmark ha UTC+1 (vintertid), Sverige UTC+2 (sommertid) og Finland UTC+2 (vintertid). Flere land vil ha litt mer tid, så det kommer til å innføres i 2020 eller 2021.
Norge omfattes ikke av dette da det ikke er et EØS-direktiv, men det forventes at Norge følger EU.

Huskeregler for riktig retning

En huskeregel for hvilken vei man stiller klokken, er å stille viserne mot sommeren, altså «fremover» (mot sommeren) om våren, og «bakover» (mot sommeren) om høsten. En annen regel er å gjøre som med utemøblene: Sett dem frem om våren, sett dem tilbake om høsten. I USA har man et uttrykk som sier «Spring forward, Fall back». Ordspillet henspiller på vår (spring) fram høst (fall) tilbake.